Source: http://www.rmp.ee/maksud/maksudjurist/valismaalt-saadud-dividendide-tulumaksu-kajastamine-2018-07-10
Timestamp: 2018-07-15 22:45:59+00:00
Document Index: 6854487

Matched Legal Cases: ['§ 54', '§ 50', '§ 50', '§ 50', '§ 50', '§ 53', '§ 53', '§ 54']

Välismaalt saadud dividendide tulumaksu kajastamine - RMP.ee
Esileht » Maksundus » Jurist vastab » Välismaalt saadud dividendide ...
Küsimus RMP.ee foorumist: Eesti äriühing sai välismaa äriühingult dividende (osalus alla 10%), millelt peeti väljamaksmisel kinni tulumaks. Kas see tulumaks peaks kasumiaruandes kajastuma tulumaksu real või on see lihtsalt muu ärikulu?
Vastab Eesti maksumaksjate liidu vanemjurist Martin Huberg
Tulumaksuseaduse § 54 lõige 5 annab teatud juhtudeks aluse välismaal tasutud tulumaksu Eestis tekkivast maksukohustusest mahaarvamiseks:
"Kui residendist äriühing või mitteresident Eestis asuva püsiva tegevuskoha kaudu või arvel on saanud mitteresidendist äriühingult § 50 lõikes 1 või 2 nimetatud tulu, millele ei kohaldata § 50 lõiget 11 või 21, või on saanud välismaal § 50 lõikes 1 või 2 nimetamata tulu, võib ta § 50 lõike 1 või 2 või § 53 lõike 4 alusel tasumisele kuuluvast tulumaksust maha arvata välismaal sellelt tulult tasutud või kinnipeetud tulumaksu. Maha võib arvata ainult selle osa välisriigi tulumaksust, mille tasumine oli seaduse või välislepingu alusel kohustuslik. Igas riigis tasutud tulumaksu kohta peetakse eraldi arvestust. Paragrahvi 50 lõike 11 või 12 või § 53 lõike 41 või 47 kohaselt mittemaksustatava väljamakse aluseks olevalt tulult välisriigis tasutud tulumaksu arvesse ei võeta."
See kajastatakse bilansi aktivas kirjel "maksude ettemaksud ja tagasinõuded". Tegemist võib olla nii lühiajalise kui pikaajalise nõudega, sõltuvalt sellest, millal on kavas Eestis dividende maksta. Kui dividendide maksmise aeg ei ole teada, on eelduslikult tegemist pikaajalise nõudega.
Kui tulumaksu summa on juhtkonna hinnangul ebaoluliselt väike, siis võib seda kajastada ka kuluna ning tulevikus tekib vastavalt väiksem tulumaksukulu dividendi maksmisel. Sel juhul tuleb kulu kirjendada real "tulumaks". Samuti võib kuluna kirjendamine olla õige siis, kui ei ole täidetud TuMS § 54 lõikes 5 toodud tingimused (või puudub kindlus, kas neid tingimusi suudetakse täita) - näiteks ei ole tulumaksu kinnipidamise kohta tõendit või ei ole esitatud residentsustõendit ja on lastud tulumaksu rohkem kinni pidada, kui topeltmaksustamise vältimise leping lubaks. Lihtsam oleks sellistel juhtudel kajastada dividenditulu netosummas.
Seotud märksõnad: välismaalt saadud dividendid, kasumiaruanne, dividendide maksmine
Auto müügi käibemaks 04.06.2018
Kuni 2018. aastani arvestati liisingus olnud sõiduautol käibemaksu 50%, siis osteti auto liisingult välja ja müüdi edasi. Kuidas tuleb ostult käibemaksu arvestada, kas võib arvestada 100%?